P6_TA(2005)0361

Öljy

Euroopan parlamentin päätöslauselma öljyriippuvuudesta

Euroopan parlamentti, joka

- ottaa huomioon työjärjestyksen 103 artiklan 4 kohdan,

1. panee huolestuneena merkille viime aikoina jatkuneen öljyn hinnannousun ja sen vaikutukset liikeelämän kilpailukykyyn ja väestön yleiseen taloudelliseen hyvinvointiin; katsoo, että se vaikuttaa kielteisesti kasvun vauhtiin ja estää Lissabonin tavoitteiden saavuttamisen;

2. pitää erittäin huolestuttavana, että Eurooppa on niin riippuvainen öljystä ja öljyn tuonnista; katsoo, että Euroopan olisi energiantoimitusten varmistamiseksi saatava uusia energianlähteitä ja energiantoimittajia ja tehostettava strategiaansa, jonka tavoitteena on edistää hajautettuja uusiutuvia energianlähteitä;

3. kehottaa luomaan kattavan ja johdonmukaisen maailmanlaajuisen strategian, jolla edistetään energiansäästöä ja energiatehokkuutta sekä vaihtoehtoisten energianlähteiden hyödyntämistä, jotta voidaan vastata haasteisiin, joita aiheuttavat Yhdysvaltain valtava öljynkulutus sekä kulutuksen kasvu erityisesti suurissa kehittyvissä talouksissa, kuten Kiinassa ja Intiassa; kehottaa EU:ta tekemään pikaisesti aloitteen suurten öljynkuluttaja- ja öljyntuottajamaiden huippukokouksen järjestämiseksi;

4. kehottaa komissiota auttamaan kehitysmaita ottamalla kestävä energiahuolto osaksi kehitysyhteistyöpolitiikkaansa, jotta niiden riippuvuus kalliista fossiilisten polttoaineiden tuonnista vähenee ja voidaan noudattaa komission sitoumusta saavuttaa vuosituhannen kehitystavoitteet, ja kehottaa EU:ta varmistamaan asianmukaisen tasapainon kehittyvien talouksien energiatarpeiden ja ympäristöä koskevien kysymysten välillä edistämällä siirtymistä uusiin energiaa säästäviin ja uusiutuvia energialähteitä hyödyntäviin tekniikoihin;

5. korostaa Euroopan energiantuontiriippuvuuden geostrategisia näkökohtia; kehottaa tehostamaan energiaa koskevaa vuoropuhelua kaikkien eurooppalaisten energia-alan kumppaneiden kesken sekä edistämään energiahuollon turvaamista, markkinoiden avoimuutta ja lisäinvestointeja; palauttaa mieliin, että Euroopan naapuruuspolitiikan puitteissa on mahdollista tehdä kattavia sopimuksia useiden asianosaisten maiden kanssa;

6. toteaa, että öljynhintojen nousun estämiseksi on loogisinta ryhtyä käyttämään vaihtoehtoisia energialähteitä, ja korostaa, että on tärkeää toteuttaa toimia energiaintensiteetin alentamiseksi käyttämällä vähemmän energiaa saman taloudellisen hyödyn saamiseksi (pitäen mielessä Euroopassa 1970-luvun jälkeen toteutetut vähennykset);

7. tukee ponnekkaasti kansallisten strategioiden seurantaa sekä tutkimusta ja kehitystä, uusiutuvien energiavarojen lisääntyvää käyttöä, energiatehokkuutta sekä lämmön ja sähkön yhteistuotantoa edistäviä toimenpiteitä fossiilisista polttoaineista entistä vähemmän riippuvaisen talouden aikaansaamiseksi; pyytää komissiota tekemään EU:sta vuoteen 2020 mennessä kaikkein vähiten fossiilisista polttoaineista riippuvaisen ja energiatehokkaimman talouden;

8. panee samalla huolestuneena merkille, että kuluttajia vaaditaan maksamaan entistä korkeampia hintoja sekä raakaöljyn korkeiden kustannusten että lopputuotteisiin sovellettavien kohonneiden alv-maksujen ja energiaverojen vuoksi ja että kyseiset verot vaihtelevat suuresti kaikkialla EU:ssa ja voivat aiheuttaa markkinahäiriöitä; kannattaa kuitenkin päätelmiä, jotka laadittiin Manchesterissa 9. ja 10. syyskuuta 2005 pidetystä Ecofin-neuvoston epävirallisesta kokouksesta, jossa ministerit sopivat, että häiritseviä veropoliittisia ja muita poliittisia tukitoimia, jolla estetään tarvittavat korjaukset, olisi vältettävä;

9. kehottaa komissiota esittämään ehdotuksia siitä, miten yhteisössä voitaisiin soveltaa yritysten sosiaalisen vastuun politiikkaa ja kanavoida näin öljyteollisuuden nykyisillä voitoilla rahoitettavia yksityisiä investointeja energiansäästöohjelmiin ja vaihtoehtoisiin energiateknologioihin ja niitä koskevaan tutkimukseen ja kehitykseen; katsoo, että asia voitaisiin toteuttaa joko öljy-yhtiöiden kanssa tehtävien vapaaehtoisten sopimusten tai yhteisön laajuisen koordinoidun poliittisen aloitteen avulla;

10. huomauttaa, että keinottelu entistä korkeammilla tulevilla hinnoilla lisää edelleen öljyn hintaa; kehottaa komissiota tarkkailemaan vipurahastoja sekä selvittämään, millaisin keinoin voitaisiin avoimuutta lisäämällä tasapainottaa öljymarkkinoita;

11. palauttaa mieliin EU:n energian kysynnän vähentämistä koskevan nykyisen lainsäädännön merkityksen ja toteaa, että jos voimassa oleva ja tuleva lainsäädäntö pannaan kunnolla täytäntöön, on mahdollista saavuttaa 23 prosentin säästö energiankulutuksessa vuoteen 2020 mennessä;

12. kehottaa komissiota kehittämään pikaisesti toimia, jotka koskeva liikennealaa, jonka osuus EU:n koko öljynkulutuksesta on 70 prosenttia, jotta voidaan taata öljytuotteiden toimitusvarmuus ja parantaa ympäristöystävällisyyttä esimerkiksi käyttämällä enemmän paremman polttoainetehokkuuden omaavia moottoreita ja tukemalla siirtymistä vaihtoehtoiseen polttoaine- ja käyttövoimatekniikkaan;

13. on samaa mieltä komission kanssa, että biopolttoaineet vähentävät riippuvuutta fossiilisista polttoaineista ja kehottaa komissiota rohkaisemaan biopolttoaineiden raaka-aineiden tuotantoa;

14. kehottaa komissiota ja jäsenvaltioita nopeuttamaan uusiutuvien energialähteiden ja vetypolttokennojen kehittämistä;

15. kehottaa sen vuoksi komissiota

- ehdottamaan vihreää kirjaa seuraavaa energiatehokkuutta koskevaaeurooppalaista toimintasuunnitelmaa (KOM(2005)0265),

- lisäämään painostusta, jotta jäsenvaltiot panevat nopeasti ja täysimääräisesti täytäntöön rakennusten energiatehokkuutta koskevan direktiivin 2002/91/EY,

- painostamaan voimakkaasti, jotta joulukuun energianeuvostossa päästään sopimukseen sähköntuotannon edistämistä uusiutuvista energialähteistä koskevasta direktiivistä,

- lisäämään öljymarkkinoiden avoimuutta ja ennustettavuutta tehostamalla tiedon keruuta ja yhteen sovittamista,

- painostamaan jäsenvaltioita täyttämään uusiutuvia energianlähteitä koskevat tavoitteensa, jotka asetettiin uusiutuviin energianlähteisiin perustuvan sähköntuotannon edistämisestä annetussa direktiivissä (2001/77/EY),

- ehdottamaan autonvalmistajille, että nämä kehittäisivät puhtaampia ja vähemmän öljyä kuluttavia ajoneuvoja,

- torjumaan yhdessä jäsenvaltioiden kanssa lisääntyvän sosiaalisen syrjäytymisen riskiä ja vähentämään kohoavasta öljyn hinnasta herkimmille sosiaaliryhmille aiheutuvia kielteisiä vaikutuksia,

- edistämään ympäristöystävällisen hiilipohjaisen energian käyttöä;

16. pitää valitettavana, ettei komissio käsittele lainkaan kuljetusalaa 6. syyskuuta 2005 antamassaan lehdistötiedotteessa viiden kohdan suunnitelmasta öljyn hinnannousuun vastaamiseksi;

17. kehottaa puhemiestä välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille.

--------------------------------------------------